ग्रेप्स ऑफ़ राथ, उपन्यास की रचना अमेरिकी अँग्रेज़ी की लोक-भाषा शैली में की गई है। उपन्यास के सभी पात्र अमेरिका के ओक्लोहामा अँचल की देहाती अँग्रेज़ी का प्रयोग करते हैं, जो साहित्यिक और शिष्ट भाषा से भिन्न है। उपन्यास की भाषा इसे आँचलिक उपन्यास का स्वरूप प्रदान करती है। उपन्यास का शीर्षक "ग्रेप्स ऑफ़ राथ" लेखक जॉन स्टाईनबैक की पत्नी कैरोल स्टाईनबैक के द्वारा सुझाया गया था, जिसे उन्होंने जूलिया वार्ड हाओ नामक लेखिका द्वारा रचित "द बैटल हिम ऑफ़ द रिपब्लिक" नामक गीत की पंक्तियों से लिया है। इसका संदर्भ बाईबिल के एक अवतरण से है जिसमें दमन और अत्याचार से पीड़ित लोगों के लिए प्रार्थना की जाती है। ग्रेप्स ऑफ़ राथ उपन्यास ने स्टाईनबैक को अमेरिकी समाज में ग़रीब विस्थापित किसानों के मसीहा के रूप में पहचान दिलाई। इस कारण लेखक को वाम पंथी और दक्षिण पंथी दोनों दलों का क्रोध सहना पड़ा। उन पर अमेरिका की अर्थ-व्यवस्था का ग़लत प्रचार करने का आरोप लगाया गया।